Agrosanoat majmui uchun zaxira kadrlarni qayta tayyorlash va ularning malakasini oshirish tizimini yanada takomillashtirishga doir qoʻshimcha chora-tadbirlar toʻgʻrisida
(resolution, 2024-12-06)

Oʻzbekiston Respublikasi Prezidentining “Toshkent davlat agrar universiteti faoliyatini yanada takomillashtirish chora-tadbirlari toʻgʻrisida” 2019-yil 19-avgustdagi PQ-4421-son qarori ijrosini taʼminlash hamda agrosanoat majmui uchun rahbar va mutaxassis kadrlarni qayta tayyorlash va ularning malakasini oshirishning samarali tizimini yaratish maqsadida Vazirlar Mahkamasi qaror qiladi: 1. Oʻzbekiston Respublikasi Qishloq xoʻjaligi vazirligi hamda Oliy va oʻrta maxsus taʼlim vazirligining Toshkent davlat agrar universiteti huzurida davlat muassasasi shaklidagi “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish markazini (keyingi oʻrinlarda Markaz deb ataladi) tashkil etish toʻgʻrisidagi taklifi maʼqullansin. 2. Quyidagilar Markazning asosiy vazifalari etib belgilansin: agrosanoat majmuida zamonaviy texnika va texnologiyalar, shu jumladan, “aqlli qishloq xoʻjaligi”, raqamli innovatsion texnologiyalar va axborot tizimlarini qoʻllash orqali oʻz faoliyatini samarali tashkil eta oladigan rahbar va mutaxassis kadrlarni qayta tayyorlash hamda ularning malakasini oshirish; agrosanoat majmui rahbar va mutaxassis kadrlarining egallagan bilimlarini kasbiy faoliyatlarida samarali qoʻllay olishga, agrar sohada olib borilayotgan keng qamrovli chora-tadbirlarning samaradorligini oshirishga, qishloq xoʻjaligi tarmoqlaridagi mavjud dolzarb muammolarni hal etishga qaratilgan taʼlim jarayonini tashkil etish; xorijiy davlatlar ekspertlari hamda zamonaviy texnologiyalarni joriy etish boʻyicha ilgʻor tajribaga ega boʻlgan tadbirkorlik subyektlari mutaxassislarini jalb etgan holda agrosanoat majmui rahbar va mutaxassis kadrlarini qayta tayyorlash va malakasini oshirish uchun davriy ravishda oʻquv-amaliy seminarlarni tashkil etish; “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirishni zamonaviy pedagogik va axborot-kommunikatsiya texnologiyalari vositalari asosida yuqori tashkiliy va kasbiy darajada tashkil etish uchun zarur oʻquv-uslubiy va moddiy-texnik bazani yaratish; agrosanoat majmui tizimidagi tashkilotlar, shu jumladan, agroklasterlar va xususiy korxonalar bilan hamkorlikda boshqaruv kadrlarini qayta tayyorlash va ularning malakasini oshirish uchun malakaviy amaliyot va stajirovkalarni tashkil etish; taʼlim jarayonini zamonaviy usullarda sifatli tashkil etish va uning natijalari boʻyicha tizimli tahlil va monitoring yuritish, shuningdek, rahbarlik lavozimlarida ishlash uchun kadrlarni qayta tayyorlash va ularning malakasini oshirishni talab etiladigan darajada taʼminlash maqsadida doimiy ravishda kasbiy koʻnikma va layoqatning rivojlanish dinamikasini baholab borish. 3. Quyidagilar: “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga qabul qilish tartibi toʻgʻrisidagi nizom 2-ilovaga muvofiq; “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga nomzodlarni tavsiya etish boʻyicha vazirlik va idoralar roʻyxati 3-ilovaga muvofiq tasdiqlansin. 4. Belgilansinki, “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga qabul kvotalari mazkur qarorning 3-ilovasi bilan tasdiqlangan roʻyxatdagi vazirlik va idoralarning takliflari asosida shakllantiriladi va Oʻzbekiston Respublikasi Qishloq xoʻjaligi vazirligi tomonidan tasdiqlanadi. 5. Quyidagilar Markaz faoliyatini moliyalashtirish manbalari etib belgilansin: toʻlov-kontrakt asosida oʻqitishdan tushadigan mablagʻlar; xoʻjalik faoliyatidan va shartnoma asosida xizmatlar koʻrsatishdan tushadigan tushumlar; jismoniy va yuridik shaxslarning homiylik xayriyalari; davlat ilmiy dasturlari doirasida bajarilayotgan loyihalar mablagʻlari; xalqaro moliya institutlarining grantlari; qonunchilik hujjatlarida taqiqlanmagan boshqa manbalar. 6. Belgilab qoʻyilsinki, Markazning bino va inshootlarini rekonstruksiya qilish, asbob-uskunalar bilan jihozlash va axborot-kommunikatsiyalar texnologiyalari vositalari bilan taʼminlash Markaz faoliyatini moliyalashtirish manbalari hisobidan amalga oshiriladi. 7. Toshkent davlat agrar universiteti Oʻzbekiston Respublikasi Qishloq xoʻjaligi vazirligi bilan birgalikda: bir oy muddatda Markaz ustavi va tashkiliy tuzilmasini; 2020-yil 1-iyunga qadar agrosanoat majmui uchun zaxira kadrlarni tayyorlash boʻyicha “Agrobiznes va boshqaruv” yoʻnalishining oʻquv rejalari va dasturlari ishlab chiqilishini va belgilangan tartibda tasdiqlanishini; qayta tayyorlash va malaka oshirish kurslari tinglovchilari uchun koʻrgazmali mashgʻulotlar oʻtkazish maqsadida ikki oy muddatda ilgʻor qishloq xoʻjaligi korxonalari, agrofirmalar, agroklasterlar va qayta ishlash korxonalari bilan hamkorlik shartnomalari tuzilishini taʼminlasin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Oʻ.I. Barnoyev va Oʻzbekiston Respublikasi qishloq xoʻjaligi vaziri J.A. Xodjayev zimmasiga yuklansin. 1. “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga qabul qilish tartibi toʻgʻrisidagi nizom (keyingi oʻrinlarda Nizom deb ataladi) “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish markaziga (keyingi oʻrinlarda Markaz deb ataladi) agrosanoat majmui uchun rahbar va mutaxassis kadrlarni qayta tayyorlash hamda ularning malakasini oshirish kurslariga qabul qilish tartibini belgilaydi. 2. Mazkur Nizomda quyidagi asosiy tushunchalar qoʻllaniladi: tinglovchilar — agrosanoat majmui tarkibidagi vazirlik va idoralar tomonidan “Agrobiznes va boshqaruv” yoʻnalishi boʻyicha qayta tayyorlash va malaka oshirish kurslariga tavsiya etilib, tanlovdan muvaffaqiyatli oʻtgan nomzodlar; agrosanoat majmui uchun rahbar va mutaxassis kadrlarni qayta tayyorlash — xalqaro tajribalar, standartlar va talablar asosida ishlab chiqilgan taʼlim dasturlariga muvofiq agrosanoat majmuining rahbar va mutaxassis kadrlarida zamonaviy bilim, koʻnikma va malakalarni shakllantirish kursi; agrosanoat majmui uchun rahbar va mutaxassis kadrlarning malakasini oshirish — xalqaro tajribalar, standartlar va talablar asosida ishlab chiqilgan taʼlim dasturlariga muvofiq agrosanoat majmui rahbar va mutaxassis kadrlarining malaka va koʻnikmalarini muntazam ravishda yangilab borish orqali kasbiy mahoratining oʻsishini taʼminlashdan iborat oʻquv kursi; tanlov komissiyasi — tanlov komissiyasi tarkibi agrosanoat majmui tarkibiga kiruvchi vazirlik va idoralarning tavsiyasi asosida universitet rektori tomonidan tasdiqlanadi. 3. “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslarida ishlab chiqarishdan ajralgan holda taʼlim olayotgan tinglovchilarning oʻqish davrida asosiy ish joyi va oylik ish haqi miqdori saqlanadi. 4. Toshkent davlat agrar universiteti (keyingi oʻrinlarda Universitet deb ataladi) huzuridagi “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga tinglovchilar oliy maʼlumotli hamda agrosanoat majmuining soha va tarmoqlarida kamida ikki yillik mehnat stajiga ega boʻlgan xodimlar tarkibidan toʻlov-kontrakt asosida qabul qilinadi. 5. Oʻquv dasturlarining davomiyligidan kelib chiqqan holda, “Agrobiznes va boshqaruv” yoʻnalishida agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga tinglovchilarni qabul qilish va oʻqitishni tashkil etish Universitetning ilmiy kengashi qarori bilan belgilanadi va tegishli oʻquv yili uchun tinglovchilar Universitetning tanlov komissiyasi tomonidan qabul qilinadi. Tanlov komissiyasining tarkibi va ish tartibi Universitet rektori tomonidan tasdiqlanadi. 6. “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish manfaatdor vazirlik va boshqa tashkilotlar (buyurtmachilar) bilan tuzilgan toʻgʻridan-toʻgʻri shartnomalar asosida amalga oshiriladi. 7. Manfaatdor vazirlik va boshqa tashkilotlarning tegishli yozma murojaatlari asosida “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish dasturlari doirasida oʻqish uchun tavsiya etilgan nomzodlar Tanlov komissiyasiga quyidagi hujjatlarni taqdim etadi: ariza; ish joyidan tavsifnoma; 3,5 x 4,5 hajmdagi fotosurat (6 dona); mehnat daftarchasidan nusxa (elektron baza orqali); pasport nusxasi (aslini koʻrsatgan holda). 8. “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga nomzodlar Tanlov komissiyasi tomonidan suhbat oʻtkazish orqali tanlab olinadi. Bunda nomzodlarning mutaxassisligi boʻyicha nazariy va amaliy bilimi, boshqaruv koʻnikmalari, mantiqiy, tahliliy va kreativ fikrlashga ega ekanligiga, shuningdek, ularning yetakchilik sifatlariga alohida eʼtibor qaratiladi. “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga qabul qilish boʻyicha “Zamonaviy menejment, boshqaruv psixologiyasi va yetakchilik”, “Mutaxassislik” va “Amaliy ingliz tili” fanlaridan oʻtkaziladigan suhbat tartibi hamda ularning natijalarini baholash mezonlari Universitetning ilmiy kengashi tomonidan tasdiqlanadi. 9. “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga nomzodlar bilan oʻtkaziladigan suhbat natijalari 100 balli tizim boʻyicha baholanadi. Bunda belgilangan maksimal ballning 55 foizidan yuqori natijaga ega boʻlgan nomzodlar tanlovdan muvaffaqiyatli oʻtgan hisoblanadi. 10. Tanlovdan muvaffaqiyatli oʻtgan nomzodlar Tanlov komissiyasi tomonidan “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslarining tinglovchilari safiga tavsiya qilinadi hamda Universitet rektorining buyrugʻi bilan rasmiylashtiriladi. 11. Markaz agrosanoat majmui rahbar va mutaxassis kadrlarining kasbiy bilim va qobiliyatlariga qoʻyilayotgan talablarni hisobga olgan holda, sayyor oʻquv-amaliy seminarlarni tashkil etadi; tinglovchilarda ish faoliyatini rejalashtirish va ish rejalari (“yoʻl xarita”)ni sifatli bajarish boʻyicha koʻnikmalarni shakllantirish uchun doimiy ravishda interfaol mashgʻulotlar va mahorat darslarini oʻtkazadi; tinglovchilarda mahalliy boshqaruv va hududlarning ijtimoiy-iqtisodiy rivojlantirish dasturlarini samarali amalga oshirish hamda normativ-huquqiy hujjatlarni sifatli bajarish boʻyicha koʻnikmalarni shakllantiradi; “Agrobiznes va boshqaruv” yoʻnalishi boʻyicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslarini tashkil etish hamda davriy ravishda oʻquv-amaliy seminarlarni oʻtkazish jarayonida aniqlangan muammo va takliflar boʻyicha axborot-tahliliy materiallarni tayyorlaydi. 12. Mazkur Nizom talablarini buzganlikda aybdor shaxslar qonunchilik hujjatlarida belgilangan tartibda javobgar boʻladi. 1. Oʻzbekiston Respublikasi Qishloq xoʻjaligi vazirligi 2. Oʻzbekiston Respublikasi Ekologiya va atrof-muhitni muhofaza qilish davlat qoʻmitasi 3. Oʻzbekiston Standartlashtirish, metrologiya va sertifikatlashtirish agentligi 4. Oʻzbekiston Respublikasi Oʻsimliklar karantini va himoyasi agentligi 5. Oʻzbekiston Respublikasi Qishloq xoʻjaligi vazirligi huzuridagi Agrosanoat majmui ustidan nazorat qilish inspeksiyasi 7. “Oʻzdonmahsulot” aksiyadorlik kompaniyasi 9. “Oʻzagroservis” aksiyadorlik jamiyati 10. “Oʻzagrolizing” aksiyadorlik jamiyati 11. “Oʻzagroeksport” aksiyadorlik jamiyati 12. “Oʻzagrosugʻurta” aksiyadorlik jamiyati 13. “Oʻzbekoziqovqatzaxira” uyushmasi 14. “Oʻzbekipaksanoat” uyushmasi 15. “Oʻzbekbaliqsanoat” uyushmasi 16. “Parrandasanoat” uyushmasi 17. “Oʻzbekiston asalarichilari” uyushmasi 18. “Yongʻoq ishlab chiqaruvchilar va eksport qiluvchilar” uyushmasi 19. “Sitrus, subtropik va tropik oʻsimlik yetishtiruvchilar va eksport qiluvchilar” uyushmasi 20. “Kartoshka yetishtiruvchilar” uyushmasi 21. Oʻzbekiston fermer, dehqon xoʻjaliklari va tomorqa yer egalari kengashi